Imtella' April 23, 2021 Vidjow mużikali miġbud il-Birgu bi produzzjoni tal-għaqda volontarja TEN08 sellem il-memorja tad-DJ AVICII li miet tliet snin ilu. Dan il-vidjow kien parti minn proġett iffinanzjat mill-Kunsill Malti għall-Volontarjat, taħt l-iskema VOPS. L-isem ta' dan il-proġett kien ukoll AVICII, akronimu li joqgħod għal 'Attracting Volunteers in Choosing Ideal Instruments'. L-iskop ewlieni ta' dan il-proġett kien appuntu li jiġbed volontiera, prinċipalment adolexxenti u żgħażagħ, biex jibdew jitgħallmu instrument tal-mużika tal-għażla tagħhom, permezz tal-legat mużikali ta' dan l-artist. Iżda, meta ħakmet il-pandemija tal-COVID-19, saret impossibli biex il-lezzjonijiet tal-mużika jingħataw in persona u għalhekk it-tagħlim kellu jsir kollu onlajn. Madanakollu, il-proġett li dam għaddej sena, kien suċċess u sabiex jiġi konkluż, is-Surmast Jonathan Abela, li kien ukoll responsabbli mid-direzzjoni mużikali tal-proġett kollu, għamel arranġament mużikali ta' medley ta' tliet diski ta' AVICII, li jinkludu id-diski 'Fade Into Darkness', 'Without You' u 'Levels'. Din il-medley ġiet irrekordjata għand Wicked and Lound Studios, taħt is-superviżjoni ta' Elton Zarb. Il-parti vokali ġiet fdata f'idejn il-kantanti Glen Vella, li għadu kif rebaħ il-Festival tal-Kanzunetta Maltija Mużika Mużika, u Jasmine Abela. Il-produzzjoni ta' dan il-vidjow kien possibli grazzi għall-kollaborazzjoni tal-Kunsill Lokali Birgu, il-Fondazzjoni Kottonera, il-Parroċċa ta' San Lawrenz tal-Birgu, kif ukoll il-Forti Sant'Anġlu, taħt id-direzzjoni ta' Heritage Malta.